#### Predkladacia správa

Cieľom návrhu zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov a o zmene zákona Národnej rady Slovenskej republiky č. 145/1995 Z. z. o správnych poplatkoch v znení neskorších predpisov (ďalej len „návrh zákona“) je doplniť prílohu č. 1 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov o štyri omamné látky I. skupiny na základe rozhodnutia prijatého na 66. zasadnutí Komisie Úradu OSN pre omamné látky a kriminalitu (ďalej len „UNODC“, United Nations Office on Drugs and Crime), o 1 omamnú látku I. skupiny a 3 psychotropné látky I. skupiny na základe rozhodnutia prijatého na 67. zasadnutí UNODC. Rozhodnutie UNODC bolo prijaté na základe hodnotenia odborného výboru pre drogovú závislosť Svetovej zdravotníckej organizácie a Medzinárodného výboru pre kontrolu omamných látok.

Zároveň na základe podnetu Ministerstva vnútra SR a Policajného zboru SR sa navrhuje zaradiť jednu omamnú látku I. skupiny a desať psychotropných látok I. skupiny do prílohy č.1.

Cieľom návrhu zákona je splniť uznesenie vlády SR č. 75 zo dňa 22. februára 2023, ktoré bolo prijaté k návrhu zákona o registri trestov a o zmene a doplnení niektorých zákonov.

Navrhujú sa aj spresnenia v paragrafovom znení zákona, ktoré si vyžiadala každodenná prax.

Materiál bol predmetom medzirezortného pripomienkového konania v dňoch od 15. 3.2024 do 8. 4 2024. Akceptované pripomienky sú v dokumentoch zapracované. Spôsob zapracovania pripomienok a zoznam pripomienkujúcich subjektov je uvedený vo vyhodnotení pripomienkového konania, ktoré je súčasťou predkladaného materiálu.

Materiál sa na rokovanie predkladá s rozporom s Ministerstvom pôdohospodárstva a rozvoja vidieka Slovenskej republiky.

Účinnosť zákona sa navrhuje vzhľadom na predpokladanú dĺžku legislatívneho procesu, na 1. októbra 2024.